1. ปัจจัยความเสี่ยง

ตามที่บริษัทฯ ได้หยุดการปล่อยสินเชื่อใหม่สำหรับเช่าซื้อเครื่องใช้ไฟฟ้า และรถแท็กซี่
โดยทางบริษัทฯ จะเก็บเงินจากพอร์ตลูกหนี้เดิมเท่านั้น ซึ่งบริษัทฯ
จะมีเงินสดจากการเก็บเงินของลูกหนี้ซึ่งจะสามารถลงทุนในธุรกิจอื่นเพิ่มเติมได้ ต่อมาบริษัทฯ
ได้ร่วมกับบริษัท ไมด้า แอสเซ็ท จำกัด (มหาชน) ซึ่งเป็นผู้ถือหุ้นใหญ่รายใหม่ของบริษัทฯ
ในการจัดเก็บหนี้คงค้างดังกล่าว และวันที่ 22 มีนาคม 2550 บริษัทฯ ได้ทำการลงทุนในบริษัท
เจ.อาร์.ดีล จำกัด ในสัดส่วน 50% โดยการซื้อหุ้นสามัญเพิ่มทุนของบริษัท เจ.อาร์.ดีล จำกัด
จำนวน 1,500,000 หุ้น ราคาหุ้นละ 100 บาท มูลค่าเงินลงทุน 150,000,000 บาท อย่างไรก็ดี
ในปัจจุบัน นับตั้งแต่วันที่ 23 กรกฎาคม 2550 เป็นต้นไป สัดส่วนการถือหุ้นของบริษัทใน
เจ.อาร์.ดีล ลดลงเหลือ 47.47% เนื่องจากการจดทะเบียนเพิ่มทุนจาก 300 ล้านบาทเป็น 316
ล้านบาท ซึ่งต่อมา ณ วันที่ 28 กันยายน 2550 บริษัทฯ จดทะเบียนเพิ่มทุนอีกจำนวน 23.20
ล้านบาท จากทุนเดิม 316 ล้านบาทเป็นทุนใหม่ 339.20 ล้านบาท
ทำให้สัดส่วนการถือหุ้นของบริษัทฯ ใน เจ.อาร์.ดีล ลดลงเหลือ 44.22% ณ.วันที่ 16 มกราคม
2551 สัดส่วนการถือหุ้นในบริษัท เจ.อาร์.ดีล จำกัด ลดลงเหลือ 38.64%
เนื่องจากบริษัทฯได้ขายหุ้นในบริษัท เจ.อาร์.ดีล จำกัด ให้บริษัท ไมด้า แอสเซ็ท จำกัด(มหาชน)
จำนวน 189,400 หุ้นในราคาหุ้นละ 105.59 บาท เป็นจำนวนเงิน 19.99 ล้านบาท โดยบริษัท
เจ.อาร์.ดีล จำกัด จดทะเบียนเมื่อ วันที่ 6 ธันวาคม 2543
ประกอบธุรกิจให้บริการเช่าพื้นที่ติดตั้งป้ายโฆษณา จัดหาพื้นที่,
รับจ้างผลิตและติดตั้งงานโฆษณาประเภทต่าง ๆ โดยเน้นสื่อโฆษณาภายนอกที่อยู่อาศัย
โดยสื่อโฆษณาที่ทำรายได้หลักให้เจ.อาร์.ดีล คือสื่อโฆษณาประเภทบิลบอร์ด (Billboard)

วันที่ 28 เมษายน 2550 บริษัทฯ ได้ตกลงซื้อที่ดินร่วมกับบุคคลธรรมดามูลค่า 55 ล้านบาท
โดยมีวัตถุประสงค์ที่จะนำที่ดินที่ซื้อไปพัฒนาและดำเนินธุรกิจร่วมกัน โดยบริษัทฯ
มีกรรมสิทธิ์ในที่ดินร้อยละ 64.36 บริษัทฯได้จ่ายชำระค่าที่ดินทั้งหมดแล้วเป็นจำนวนเงิน 35.4
ล้านบาท และ ณ.วันที่ 1 สิงหาคม 2550 ที่ดินดังกล่าวได้จดทะเบียนในนามของบริษัทฯ
เป็นเจ้าของที่ดินแต่เพียงรายเดียว อย่างไรก็ตาม
ตามเงื่อนไขในบันทึกข้อตกลงดังกล่าวกำหนดให้บุคคลธรรมดาที่มีสิทธิร่วมสามารถขายที่ดินดังกล่าวให้กับบุคคลภายนอกอื่นโดยนำผลกำไรจากการขายมาแบ่งปันกันตามสัดส่วนที่ตกลงกันหรือ
บุคคลธรรมดาที่มีสิทธิร่วมซื้อที่ดินดังกล่าวไว้เองจะต้องจ่ายผลตอบแทนให้แก่บริษัทฯ เป็นเงินจำนวน
3.5 ล้านบาท ภายใน 6 เดือนนับจากวันที่ทำบันทึกข้อตกลง
ซึ่งหากพ้นกำหนดระยะเวลาดังกล่าวแล้ว
บริษัทฯและบุคคลธรรมดาจะร่วมกันพัฒนาที่ดินและดำเนินธุรกิจร่วมกันโดยแบ่งผลกำไร
ค่าใช้จ่ายต่างๆ ตามสัดส่วนของกรรมสิทธิ์ตามที่กล่าวข้างต้น (ราคาประเมินของที่ดิน คิดเป็นมูลค่า
63 ล้านบาท) ในวันที่ 27 ธันวาคม 2550 บริษัทฯ ได้รับโอนสิทธิทั้งหมดจากบุคคลธรรมดา
โดยชำระค่าโอนสิทธิให้แก่บุคคลธรรมดาจำนวน 19.6 ล้านบาท ต่อมาในวันที่ 28 ธันวาคม 2550
บริษัทฯ ได้ทำสัญญาจะซื้อจะขายที่ดินบางส่วนซึ่งมีมูลค่า 27.9
ล้านบาทให้แก่บริษัทแห่งหนึ่งในราคาทุน และเมื่อวันที่ 2 มกราคม 2551 บริษัทฯ
ได้ตกลงทำสัญญาร่วมลงทุนและร่วมดำเนินธุรกิจ กับบริษัท บางแวก การ์เด้นโฮม จำกัด
เพื่อร่วมกันพัฒนา ปรับปรุงที่ดินเพื่อทำการก่อสร้างอาคารและอาคารชุด หรืออสังหาริมทรัพย์อื่นใด
เพื่อให้บริการ จัดจำหน่ายแก่บุคคลทั่วไป ในที่ดินส่วนที่เหลือจากการแบ่งขายแล้ว
โดยจดทะเบียนกิจการร่วมค้าโดยใช้ชื่อว่า “ กิจการร่วมค้า ดีอี-การ์เด้นโฮม ”
และกำหนดสัดส่วนของการลงทุนและแบ่งผลกำไรของบริษัทฯคิดเป็นร้อยละ 85 และส่วนของ บริษัท
บางแวก การ์เด้นโฮม จำกัด คิดเป็นร้อยละ 15
ณ.ปัจจุบันโครงการดังกล่าวอยู่ระหว่างการเตรียมระบบสาธารณูปโภค ,
สร้างสำนักงานชั่วคราวและห้องตัวอย่าง รวมทั้งการยื่นขออนุญาตต่อหน่วยงานราชการที่เกี่ยวข้อง

นอกจากนี้ บริษัทฯ กำลังอยู่ระหว่างการพิจารณาหาธุรกิจอื่นเพื่อลงทุน
หรือเพื่อดำเนินงานเป็นธุรกิจหลักเพิ่มเติมอีกในอนาคต

ดังนั้นปัจจัยความเสี่ยงของบริษัทฯ
ที่คาดว่าจะมีผลกระทบต่อผลตอบแทนจากการลงทุนของผู้ลงทุนอย่างมีนัยสำคัญคือ

1.1 ความเสี่ยงจากการบริหารการเก็บเงินของลูกหนี้เช่าซื้อ

เนื่องจาก ณ ปัจจุบันบริษัทฯ ได้หยุดปล่อยสินเชื่อใหม่สำหรับธุรกิจเช่าซื้อเครื่องใช้ไฟฟ้า
รวมทั้งหยุดการขายและเช่าซื้อรถแท็กซี่ โดยทางบริษัทฯ จะเก็บเงินจากพอร์ตลูกหนี้เดิมเท่านั้น
บริษัทฯ จึงมีแหล่งเงินที่จะสามารถใช้ในการลงทุนในการทำธุรกิจใหม่
โดยอาศัยแหล่งเงินที่ได้มาจากการเก็บเงินจากพอร์ตลูกหนี้เดิม ดังนั้น
ถ้าการบริหารการเก็บเงินไม่มีประสิทธิภาพก็จะมีผลกระทบต่อเงินลงทุนของบริษัทฯ โดยตรง
อย่างไรก็ตามบริษัทฯ
มีวิธีการบริหารการเก็บเงินจากลูกหนี้ดังกล่าวโดยอาศัยเครือข่ายที่มีอยู่ในช่องทางของบริษัท ไมด้า
แอสเซ็ท จำกัด (มหาชน) บริษัท ไมด้า ลิสซิ่ง จำกัด (มหาชน) และกลุ่มพนักงานในพื้นที่บางส่วน
โดยกำหนดผลตอบแทนที่ให้เครือข่ายดังกล่าวมีความคล่องตัวในการดำเนินการและลดต้นทุนค่าใช้จ่ายในการบริหารงานบางส่วนลงได้
โดย ณ วันที่ 30 มีนาคม 2550 บริษัทฯ ได้ทำสัญญาว่าจ้างบริหารกับบริษัท ไมด้า ลิสซิ่ง จำกัด
(มหาชน) เพื่อติดตามและบริหารหนี้พอร์ตเช่าซื้อรถยนต์ทั้งหมด โดยบริษัท ไมด้า ลิสซิ่ง จำกัด
(มหาชน)
จะคิดค่าจ้างในการบริหารจัดเก็บหนี้เป็นอัตราร้อยละของยอดเงินค่าเช่าซื้อรถยนต์ที่จัดเก็บได้ในแต่ละเดือนโดยยังไม่หักค่าใช้จ่าย
และค่าดำเนินการติดตามนำรถยนต์กลับคืนจากลูกหนี้เช่าซื้อค้างชำระโดยคิดค่าธรรมเนียมเป็นรายคัน
นอกจากนี้ ณ วันที่ 1 พฤษภาคม 2550 บริษัทฯ
ได้ทำสัญญาจ้างจัดเก็บค่าสินค้าและค่าเช่าซื้อกับบริษัท ไมด้า แอสเซ็ท จำกัด
(มหาชน)ในการบริหารจัดเก็บหนี้เครื่องใช้ไฟฟ้าบางส่วนของบริษัทฯ โดยบริษัท ไมด้า แอสเซ็ท
จำกัด (มหาชน) จะคิดค่าดำเนินการบริหารจัดเก็บหนี้ใน 3 กรณี กรณีที่หนึ่ง
กรณีผู้รับจ้างเก็บค่างวดให้กับบริษัท จะเรียกเก็บค่าเก็บเงิน เป็นอัตราร้อยละของมูลค่าการเก็บเงิน
กรณีที่สอง กรณีผู้รับจ้างยึดคืนสินค้าให้กับบริษัท จะเรียกเก็บค่ายึดคืนเป็นจำนวนเงินคงที่เป็นรายบัญชี
กรณีที่สาม กรณีผู้รับจ้างตรวจสอบบัญชีทุจริตให้กับบริษัท จะเรียกเก็บค่าตรวจสอบบัญชีทุจริต
เป็นอัตราร้อยละของมูลค่าทุจริตที่ตรวจสอบพบ เฉพาะบัญชีที่มีหลักฐานการทุจริตทางการเงิน
โดยอาศัยเครือข่ายที่มีอยู่ในช่องทางของบริษัท ไมด้า แอสเซ็ท จำกัด (มหาชน) บริษัทฯ
คาดว่าจะสามารถเก็บเงินของลูกหนี้ได้ประมาณร้อยละ 40-60 ของยอดลูกหนี้คงเหลือของบริษัทฯ
ภายในระยะเวลา 2 ปีข้างหน้า โดย ณ 31 ธันวาคม 2550 บริษัทฯ
มียอดลูกหนี้ตามสัญญาเช่าซื้อ/สัญญาเช่าทางการเงินและเงินให้กู้ยืมเท่ากับ 608 ล้านบาท บริษัทฯ
คาดว่าการอาศัยเครือข่ายที่มีอยู่ในช่องทางของบริษัท ไมด้า แอสเซ็ท จำกัด (มหาชน)
ดังกล่าวจะเป็นการเพิ่มประสิทธิภาพในการทวงถามติดตามหนี้ อันจะก่อให้เกิดประโยชน์ต่อบริษัทฯ
คุ้มค่ากับค่าใช้จ่ายเพิ่มเติมเพื่อติดตามและบริหารหนี้

1.2 ความเสี่ยงจากการที่ผลตอบแทนจากการลงทุนในธุรกิจใหม่ไม่เป็นไปตามที่คาดการณ์

1.2.1 บริษัทฯจะมีรายได้ประเภทเงินปันผลจากการลงทุนในบริษัทย่อย
ดังนั้นผลประกอบการและความสามารถในการขยายธุรกิจของบริษัท เจ.อาร์.ดีล จำกัด
และ/หรือของธุรกิจอื่นที่บริษัทฯ เห็นว่ามีศักยภาพ จึงเป็นปัจจัยสำคัญที่มีผลกระทบต่อรายได้ในอนาคต
ซึ่งบริษัทฯ
อาจไม่มีความชำนาญด้านธุรกิจที่เข้าลงทุนและพึ่งพิงผู้ถือหุ้นอีกฝ่ายในการดำเนินธุรกิจเป็นหลัก
อีกทั้งธุรกิจใหม่ยังเป็นรายได้หลักของบริษัทฯ ในอนาคตอีกด้วย บริษัทฯ
จึงมีความเสี่ยงจากผลประกอบการของบริษัทฯ ที่ลงทุนไม่เป็นไปตามที่คาดการณ์
อันอาจจะส่งผลกระทบต่อการด้อยค่าของเงินลงทุนซึ่งจะกระทบต่อผลการดำเนินงานของบริษัทต่อไปได้
แต่เนื่องจากบริษัทฯ มีนโยบายในการประเมินการลงทุนที่รัดกุม
ไม่ว่าจะเป็นการพิจารณาถึงโอกาสในการเติบโตของธุรกิจ การตรวจสอบสถานะของบริษัทฯ
ก่อนการลงทุน รวมถึง เมื่อบริษัทฯ เข้าลงทุนแล้ว บริษัทฯ ได้ส่งตัวแทนเข้าไปช่วยควบคุม
และบริหารงาน ซึ่งจะช่วยลดความเสี่ยงนี้ลงได้ในระดับหนึ่ง

1.2.2 บริษัทฯจะมีรายได้จากส่วนแบ่งผลกำไรจากการขายอาคารชุดของกิจการร่วมค้า
ซึ่งเป็นการลงทุนในธุรกิจที่บริษัทไม่มีประสบการณ์และความชำนาญ
ซึ่งจะเป็นการพึ่งพิงจากผู้ร่วมค้าอีกฝ่ายหนึ่ง
อีกทั้งการลงทุนดังกล่าวเป็นการใช้เงินทุนจากเงินหมุนเวียนของบริษัทฯ ซึ่งในกรณีที่ยอดขาย
และระยะเวลาการก่อสร้างไม่เป็นไปตามที่คาดการณ์
จะส่งผลกระทบต่อสภาพคล่องทางการเงินของบริษัทได้ แต่เนื่องจากบริษัทฯ
มีนโยบายในการประเมินการลงทุนที่รัดกุม
โดยบริษัทได้ติดต่อกลุ่มพันธมิตรในการสร้างจุดเด่นของการขาย
โดยจัดให้มีการบริการและสิ่งอำนวยสะดวกภายหลังการโอนกรรมสิทธิ์แล้ว
เพื่อให้ลูกค้าตัดสินใจได้เร็วยิ่งขึ้น รวมทั้งปัญหาความล่าช้าของการก่อสร้างโครงการ
บริษัทมีผู้ร่วมค้าอีกฝ่ายหนึ่งเป็นบุคคลที่มีความรู้ความสามารถในการควบคุมงานก่อสร้างซึ่งจะทำให้การประเมินความเหมาะสมของเวลาและการแก้ไขปัญหาต่างๆ
ได้อยู่ตลอดเวลา ส่วนงานด้านบัญชีและการเงิน บริษัทฯ ได้ส่งตัวแทนเข้าไปช่วยควบคุม
และบริหารงาน ซึ่งจะช่วยลดความเสี่ยงทางด้านนี้ลงได้ในระดับหนึ่ง

1.3 ความเสี่ยงจากสถานะการเป็นบริษัทจดทะเบียนในตลาดหลักทรัพย์แห่งประเทศไทย

ในปัจจุบันบริษัทฯ ยังมีพอร์ตลูกหนี้เช่าซื้อคงเหลือจากการดำเนินธุรกิจในอดีตที่บริษัทฯ ให้บริษัท
ไมด้า แอสเซ็ท จำกัด (มหาชน) และบริษัทเกี่ยวข้องที่มีประสบการณ์ทางธุรกิจร่วมกับบริษัทฯ
เป็นผู้ดำเนินการทวงถาม ซึ่งหากการเก็บหนี้เสร็จสิ้นภายในอีก 2 ปีข้างหน้า บริษัทฯ
จะมีรายได้เพียงเงินปันผลจากเจ.อาร์.ดีล ซึ่งเป็นบริษัทย่อย บริษัทฯ อาจเข้าข่ายเป็น cash
company ซึ่งต้องมีธุรกิจหลักภายใน 9 เดือนนับจากวันที่เก็บหนี้เสร็จสิ้น
เพื่อให้สอดคล้องกับกฎเกณฑ์ของตลาดหลักทรัพย์ที่ประกาศกำหนด มิฉะนั้น บริษัทฯ
อาจได้รับการพิจารณาจากตลาดหลักทรัพย์แห่งประเทศไทยเรื่องสถานะการเป็นบริษัทจดทะเบียนในอนาคตก็เป็นได้
นอกจากนี้
การพิจารณาจากตลาดหลักทรัพย์แห่งประเทศไทยในส่วนที่เกี่ยวกับสถานะการเป็นบริษัทจดทะเบียนของบริษัทจะต้องเป็นไปตามประกาศของตลาดหลักทรัพย์แห่งประเทศไทยที่เกี่ยวข้อง
ซึ่งจะมีกระบวนการเปิดเผยข้อมูล และหรือขออนุมัติจากผู้ถือหุ้นของบริษัทฯ ต่อไป แต่อย่างไรก็ตาม
ปัจจุบัน บริษัทฯ กำลังอยู่ระหว่างการพิจารณาธุรกิจใหม่ เพื่อลงทุน หรือดำเนินการ

1.4 ความเสี่ยงจากการที่ประธานกรรมการ ประธานกรรมการบริหาร
และกรรมการผู้จัดการเป็นบุคคลคนเดียวกัน

จากการที่ปัจจุบันบริษัทฯ มีประธานกรรมการ ประธานกรรมการบริหาร
และกรรมการผู้จัดการเป็นบุคคลคนเดียวกัน
ซึ่งจำเป็นที่จะต้องมีการการถ่วงดุลอำนาจของประธานกรรมการ ประธานกรรมการบริหาร
และกรรมการผู้จัดการเกิดขึ้น โดยบริษัทฯ
ได้มีคณะกรรมการตรวจสอบซึ่งเป็นกรรมการอิสระช่วยในการตรวจสอบการดำเนินงานของกิจการ
และกรรมการแต่ละท่านมีสิทธิและเสียงในที่ประชุมคณะกรรมการอย่างเท่าเทียมกัน
โดยหากกรรมการท่านใดมีส่วนได้เสียในเรื่องนั้น ๆ กรรมการท่านนั้นจะงดออกเสียงในวาระนั้น ๆ
ซึ่งสามารถถ่วงดุลอำนาจของประธานกรรมการ ประธานกรรมการบริหาร
และกรรมการผู้จัดการในการบริหารงานกิจการต่าง ๆ ได้